የሃገሪቱ ሰላም ወደ ቀድሞ ሁኔታ በመመለሱ ድርጅቶች መደበኛ ስራቸውን እየሰሩ ነው – ዶክተር ወርቅነህ ገበየሁ
በሃገሪቱ በሁሉም አቅጣጫዎች የሚገኙ ዜጎች ሰላማቸው ወደ ቀድሞው ሁኔታ በመመለሱ መንግስታዊ እና መንግስታዊ ያልሆኑ ተቋማት መደበኛ ስራቸውን እያከናወኑ ይገኛሉ ሲሉ የውጭ ጉዳይ ሚኒስትሩ ዶ/ር ወርቅነህ ገበየሁ ተናገረዋል፡፡ዶክተር ወርቅነህ ሃገር ውስጥ ለሚገኙ ለውጭ ሃገራት ዲፕሎማቶች፣ ለኤምባሲ ሰራተኞችና አምባሳደሮች የሃገሪቱን ወቅታ ሁኔታ በተመለከተ ማብራሪያ ሰጥተዋል፡፡በሃገሪቱ አንዳንድ አከባቢዎች ተከስቶ ለነበረው ግጭት የተለያዩ ተቋማት ንብረት ወድሟል፣የሰው ህይወት አልፏል፡፡የተለያዩ ጉዳቶችም ነበሩ፡፡ይህንን መሰረት አድርገው ዜጎች ደህንነታቸው እንዲጠበቅ በጠየቁት መሰረት መንግስት ሃገሪቱን ለማረጋጋት ያስችለው ዘንድ የአስቸኳይ ጊዜ አዋጅ አውጇል ብለዋል፡፡ጠቅላይ ሚኒስትር ሃይማርያም ደሳለኝ ከስልጣናቸው ለመነሳት ያቀረቡትም ጥያቄም አሰራሩ በሚፈቅደው እና በዴሞክራሲያዊ መንገድ እሳቸውን የሚተካ መሪ ለመምረጥ ስራዎች እየተሰሩ ይገኛሉም ብለዋል፡፡በሃገሪቱ የሚገኙ የውጭ ሃገራት ዜጎች ሃገሪቱ ሰላም መሆኗን ተገንዝበው መደበኛ ስራቸውን እንዲያከናውኑ ዶ/ር ወርቅነህ ጥሪ አቅርበዋል፡፡